# Nsekela: Benki ya CRDB imepanga kukuza uchumi barani Afrika

**Dar es Salaam**. Benki ya CRDB yenye kampuni zake tanzu barani Afrika katika nchi za Tanzania, Burundi na Jamhuri ya Kidemokrasia ya Kongo, imeendelea kujiimarisha katika kusudi lake la dhati la kufungua uchumi wa Afrika, bara lenye fursa lukuki za ukuaji.

Ikiongozwa na mkakati wake wa upanuzi katika ukanda wa Afrika Mashariki na Kati, benki hiyo inatazamia kukuza biashara baina ya nchi na nchi barani humo, kukuza sekta za kiuchumi za nchi husika na ujumuishi wa kifedha.

Akizungumza katika Mkutano wa 9 wa Jarida la Uongozi barani Afrika (ALM), Mkurugenzi Mtendaji wa Benki ya CRDB, Abdulmajid Nsekela amesema benki hiyo imeelekeza jitihada zake katika kusaidia maendeleo endelevu ya bara la Afrika.

Akiwa katika mkutano huo uliopewa kauli mbiu inayotafsirika kama: “Afrika imefunguliwa: Kukabili majanga yasiyotarajiwa, Kuongeza fursa,” Nsekela amebainisha kuwa bara hilo lina fursa lukuki za kuunyanyua uchumi wa dunia, endapo wadau wake watakuwa tayari kushirikiana kikamilifu.

Nsekela amesisitiza utayari wa benki hiyo kushirikiana na Serikali, wadau na jamii katika kusukuma mbele zaidi ajenda ya maendeleo endelevu ya Afrika.

Hata hivyo, ametoa wito wa kuwapo kwa jitihada za pamoja za kupunguza hatari za kiuwekezaji, kukuza fursa za uwezeshaji na kubuni masuluhisho yanayokidhi mahitaji halisi ya ukuaji wa uchumi shirikishi na himilivu.

Nsekela ameweka wazi fursa za nchi za Afrika ambazo benki hiyo inaendesha biashara zake zinazoweza kuchangia katika ukuaji wa bara la Afrika sambamba na utayari wa benki wa kuunga mkono jitihada za kuleta maendeleo.

Amesema ukuaji wa uchumi wa Tanzania unachangiwa kwa kiasi kikubwa na sekta za kilimo, uchimbaji madini na utalii na amepigia chapuo ongezeko la viwanda na maendeleo ya miundombinu, akidai kuwa hatua hiyo ina tija katika kuongeza fursa za uwekezaji.

Akielezea shauku ya uwekezaji wa fursa zilizomo nchini kwa wawekezaji wa ndani na nje, Nsekela amesema, “Haishangazi wawekezaji kuwa na shauku ya kuchangia katika uchumi wa Tanzania. Rais wetu, Samia Suluhu Hassan, anafanya kazi iliyotukuka kwa kufungua uchumi wa nchi na kuharakisha jitihada za kurudisha utulivu wa kibiashara dhidi ya Uviko-19.

"Kama benki inayoongoza nchini, tunashiriki kikamilifu katika mkakati wenye mafanikio wa uimarishaji upya wa uchumi ulioathiriwa na majanga kwa kuanzisha huduma za kibenki zinazokidhi mahitaji ya ongezeko la wateja, na hivyo kuhakikisha kwamba faida ya uimarishaji upya wa uchumi zinanufaisha sehemu kubwa ya watu," Nsekela aliongeza.

Nsekela amebainisha zaidi kuwa Benki ya CRDB imejitolea kuwa chachu ya mageuzi ya kiuchumi barani Afrika kwa kuwezesha nyanja muhimu za uchumi nchini Tanzania, DRC na Burundi.

"Kwa kuwekeza katika sekta muhimu kama vile kilimo, madini, utalii, miundombinu, na wajasirimali wadogo wadogo, wadogo na kati, tunalenga kuwezesha jamii na kuchangia maendeleo endelevu ya kiuchumi."

Aidha, amesisitiza kuwa maendeleo ya miundombinu ni muhimu katika kufungua fursa za kiuchumi za Afrika, kuanzisha miradi kama vile upanuzi wa bandari na reli ya Tanzania, mitandao ya barabara za Burundi na miundombinu ya nishati nchini DRC.

Nsekela ameutaja mtandao wa Barabara Kuu za Nchi za Afrika kama nyenzo muhimu kwa ajili ya kuimarisha mwingiliano na ushirikiano wa kiuchumi katika bara zima.

Nsekela amekitaja kilimo kuwa miongoni mwa fursa ambazo hazijatumika nchini Burundi hususan uzalishaji wa kahawa na chai, akihimiza uwekezaji wa biashara ya kilimo ili kuimarisha utulivu wa kiuchumi.

Vile vile, ameitaja DRC kuwa na utajiri mwingi wa madini, akipigia upatu uwekezaji katika uchimbaji madini na miundombinu ili kuharakisha maendeleo ya kiuchumi.

Pia, amesema ujumuishi wa kifedha kama eneo muhimu kwa uwezeshaji wa kiuchumi kote Tanzania, Burundi, na DRC. Amegusia kuhusu mabadiliko ya kidijitali kama daraja la maendeleo endelevu barani Afrika na kuleta mabadiliko ya huduma za kibenki kwa njia ya simu, akibainisha kuwa ubunifu wa huduma za benki kidijitali pamoja na SimBanking kuchangia kiasi kikubwa katika ujumuishi wa kifedha hususan kwa watu wasiofikiwa na huduma za kibenki nchini Tanzania na Burundi.

Huduma kama hizo pia zimeendelea kutolewa nchini DRC, ambapo idadi kubwa ya watu wanatarajiwa kufikishiwa huduma za kifedha kupitia majukwaa hayo.

Benki ya CRDB pia imejipambanua kuwa benki inayoongoza kwa ubunifu katika sekta ya benki Tanzania. Nsekela anajivunia rekodi ya Benki ya uanzishaji wa huduma za kibenki kidijitali, ambayo imekuwa muhimu katika kuchochea ajenda ya ujumuishi wa kifedha nchini.

Benki imeshika namba moja katika ushindani wake wa kusambaza bidhaa na huduma zinazopendwa na zenye ubunifu ili kukidhi mahitaji ya wateja wake. Benki, kupitia kampuni yake tanzu, CRDB Bank Foundation, pia inaendesha programu ya ujumuishaji wa fedha inayoitwa 'IMBEJU.'

Mpango huu unawapa wajasiriamali wadogo wadogo, hususan vijana na wanawake, maarifa muhimu, ujuzi na mitaji wezeshi, hatua hiyo ikisaidia uwezeshaji wa kiuchumi katika ngazi ya chini. Kwa upande wa Afrika nzima, Nsekela amesisitiza jukumu muhimu la ushirikiano wa kikanda na mipango ya kuwezesha biashara kama vile Eneo Huria la Biashara la Bara la Afrika (AfCFTA), lenye lengo la kuunganisha masoko na kuimarisha biashara ya barani Afrika.

Kwa kuongezea, amegusia pia fursa za kiuchumi zilizopo barani Afrika zitokanazo na maliasili, uwepo wa kundi kubwa la vijana, na masoko yanayopanuka, akibainisha ukuaji wa miji na maendeleo ya kiteknolojia kama kichocheo cha ukuaji endelevu.

Amebainisha kuwa jitihada za namna hii zenye mlengo wa kubadilisha maisha ya watu na mabadiliko ya uchumi wa bara hili ndiyo siri iliyo nyuma ya mafanikio makubwa ya benki.

Amefafanua kuwa Benki ya CRDB inachagizwa na utamaduni wa kufanya kazi kwa viwango bora, uzingatiaji miongozo ya utendaji kazi bora na kusikiliza na kukidhi matarajio ya wateja.

Wakati wa mkutano huo, Nsekela alitunukiwa Tuzo ya Kiongozi Bora wa Huduma za Kibenki barani Afrika katika Tuzo za 14 za Uongozi wa Biashara barani Afrika (ABLA) 2024. Tuzo hii inatambua uongozi wa kipekee wa Nsekela na mageuzi ya kimkakati, ambayo yameleta faida na kuchagiza utendaji mzuri wa Benki ya CRDB.

Hii ni mara ya tatu kwa Mkurugenzi Mtendaji huyo kupokea tuzo hii. Nsekela amesema kuwa tuzo hiyo ya ABLA 2024 aliyotunukiwa siyo tu kwamba inatambua uongozi wa mtu binafsi bali pia inaendelea kuiweka Benki ya CRDB katika nafasi ya uongozi wa soko la huduma za kifedha ambayo imejidhatiti kusaidia maendeleo ya kiuchumi barani Afrika.

Amesema, “Kutunukiwa Kiongozi Bora wa Huduma za Kibenki barani Afrika ni uthibitisho wa bidii na kujitoa kwa timu yetu nzima. Inaakisi jitahada zetu katika kusimamia ubora, uvumbuzi na kujali mahitaji ya wateja, ambayo ni msingi wa shughuli zetu.”

Nsekela ameongeza kuwa sifa hizo zinainua hadhi ya Benki ya CRDB katika uga wa kimataifa, na kuonyesha uwezo wa benki hiyo katika kuleta mageuzi ya kiuchumi na ujumuishi wa kifedha barani kote.

“Mafanikio haya siyo ushindi wa Benki ya CRDB pekee bali Tanzania kwa ujumla. Inaangazia ushawishi unaokua wa nchi yetu katika sekta ya fedha duniani na fursa zake zinazoifanya kuwa kitovu cha shughuli za kiuchumi barani Afrika,” alibainisha.

Aidha, Nsekela amesisitiza kuwa kutambuliwa kwa Benki ya CRDB kunatilia mkazo umuhimu wa sera za uchumi wa Tanzania na nafasi ya sekta ya fedha katika kusaidia malengo ya maendeleo ya taifa.

“Tuzo na mikakati yetu inaendana na dira ya Tanzania ya ukuaji endelevu, ujenzi wa viwanda na maendeleo ya miundombinu. Tunajivunia kuwa sehemu ya safari hii, kuchangia ustawi na uthabiti wa taifa letu.